題徐淵子環碧亭亭有茶山曾先生詩
作者：陸游
朝代：宋

paragraphs: 茶山丈人厭囂譁，幅巾每訪博士家。
小亭談笑不知暮，往往城上聞吹笳。
興来傑作粲珠璧，歲久妙墨亡龍蛇。
郎君弟子多白髮，回頭日月如奔車。
徐卿赤城古仙子，十年四海推才華。
覽觀陳迹喜不寐，旋補罅漏支傾斜。
曲池還浸古来月，樷莽忽見當時花。
重題舊句照高棟，力振風雅排滛哇。
席間紵袍已散鵠，堂上講鼓初停撾。
速宜力置竹葉酒，不用更瀹桃花茶。